Weermag ondersoek bewerings van martelingArgieffoto Die Suid-Afrikaanse Nasionale Weermag (SANW) het ŉ ondersoek van stapel gestuur nadat bewerings aan die lig gekom het omtrent SANW-soldate wat glo inwoners van die Demokratiese Republiek van die Kongo (DRK) martel. Brig.genl. Mafi Mgobozi, woordvoerder van die SANW, het gesê die weermag is ingelig dat van sy lede wat verbonde is aan ŉ sending van die Verenigde Nasies (VN) in die DRK glo plaaslike inwoners aanrand en martel. Die rede en omstandighede van die aantygings is nie bekend gemaak nie. Lt.genl. Solly Shoke, hoof van die SANW, het ŉ formele ondersoek na die bewerings van stapel gestuur om die waarheid daarvan vas te stel en die nodige stappe teen die betrokkenes te doen. “Shoke beskou die bewerings in ŉ ernstige lig. Die ondersoek sal deur nasionale ondersoekbeamptes gedoen word in samewerking met die kantoor van die VN in die DRK,” het Mgobozi gesê. Shoke het gewaarsku wangedrag en misdadige optrede in die weermag se geledere sal nie geduld word nie en diegene wat die gedragskode oorskry sal aan die pen ry.